Ruhatár
A hetvenes években egy kisvárosi a moziban a ruhatáros meg a jegyszedõ néni is elég idõs volt, a nyugdíjukat egészítették ki egy kis mellékessel.
Az ügyeletes alegység (tizennyolc kiskatona) úgy döntött, hogy járõrözés helyett inkább moziba megy. A jegyszedõ néni közölte velük, hogy ide márpedig nem visznek be géppisztolyt meg tártáskát éles lõszerrel, így aztán kénytelen-kelletlen beadták azokat a ruhatárba.
Igen ám, de a VÁP (katonai rendészet járõre) is benézett a moziba, és a nyári, üres ruhatárban rögtön szemet szúrt nekik a cucc. Be akartak menni a nézõtérre, de a jegyszedõ néni eléjük állt, és kérte a jegyeket. Akkor próbáltak jegyet venni, de nem kaptak, futó elõadásra már nem lehetett. Akkor el akarták vinni a bizonyítékot a ruhatárból - elhagyott fegyverért futkosóra küldték a katonát -, de a ruhatáros néni nem adta biléta nélkül.
A tisztnek erre elborult az agya, elõkapta a pisztolyát. A ruhatáros néni csak annyit mondott: - A németeknek meg az oroszoknak sokkal nagyobb csúzlijuk volt, és azok lõni is tudtak vele - és folytatta a kötögetést.
Amíg a VÁP-os a két legényével elrohant rendõrért, addig a nénik riasztották a kiskatonákat, akik baj nélkül meg is lógtak!